איימי ברנמאן

איימי פרדריקה בְּרֶנֶמָאן (באנגלית: Amy Frederica Brenneman, נולדה ב-22 ביוני 1964) היא שחקנית ומפיקה אמריקאית. התפרסמה תחילה בשל תפקידה בתור הבלשית ג'אניס ליקאלסי בסדרה "NYPD Blue" <small>(1994-1993)</small> של רשת ABC, בתור השופטת איימי גריי בסדרת הדרמה "המשפט של איימי" <small>(2005-1999)</small> של רשת CBS, בשל הופעתה בתור ד"ר ויולט טרנר בדרמה הרפואית "מרפאה פרטית" <small>(2013-2007)</small> ברשת ABC ובזכות תפקידה בתור לורי גארבי בסדרה "הנותרים" <small>(2017-2014)</small> של רשת HBO. בקולנוע, כיכבה ברנמאן בסרטים "היט" <small>(1995),</small> "פחד" <small>(1996),</small> "לכודים" <small>(1996),</small> "דברים שאפשר לדעת עליה" <small>(2000),</small> "תשע נשמות" <small>(2005),</small> "מועדון הקריאה של ג'יין אוסטן" <small>(2007).</small>

היא הייתה מועמדת סך הכל לחמישה פרס אמי לבידור בפריים טיים ושלושה פרסי גלובוס הזהב לשחקנית הטובה ביותר בסדרת דרמה; עבור תפקידיה בסדרות "NYPD Blue" ו"המשפט של איימי".

==ביוגרפיה==
ברנמאן נולדה בניו לונדון, קונטיקט, ארצות הברית. אימה פרדריקה ג'ואן (לבית שונפילד), שופטת בבית המשפט העליון של מדינת קונטיקט, נולדה למשפחה יהודית ממוצא גרמני ומזרח אירופאי, אך התנצרה בבגרותה. אביה, ראסל לנגדון ברנמאן הבן, עורך דין סביבתי ממשפחה נוצרית-פרוטסטנטית. ברנמאן היא אפיסקופלית. דודתה הייתה העיתונאית בריל ד. היינס, שהייתה פעילה בתקופת המלחמה הקרה. ברנמאן גדלה בגלאסטונברי, קונטיקט, שם שיחקה בתיאטרון בנעוריה, הן בבית הספר והן בקבוצת תיאטרון מקומית. היא סיימה את אוניברסיטת הרווארד בתואר בדת השוואתית, בשנת 1987. בתקופת לימודיה בהרווארד הייתה שותפה לייסוד להקת התיאטרון קורנרסטון, שעמה סיירה במשך שנים אחדות לאחר סיום לימודיה.

==קריירה==
ברנמאן החלה את הקריירה שלה בשנת 1992 בסדרה קצרת-ימים של CBS בשם "ימי הביניים". כעבור שנה לוהקה לתפקידה הגדול הראשון כשוטרת במדים הקשורה למאפיה האמריקאית, ג'אניס ליקאלסי, בדרמה המשטרתית של ABC NYPD Blue. סיפור העלילה שלה, שכלל גם יחסים רומנטיים עם דמותו של דייוויד קרוזו, נמשך לאורך העונה הראשונה של הסדרה (1994-1993) והפרקים הראשונים של העונה השנייה. היא הייתה מועמדת לפרס אמי פריימטיים לשחקנית אורחת מצטיינת בסדרת דרמה בשנה שלאחריה.

אחרי שסיימה את תפקידה בסדרה המשטרתית, החלה ברנמאן את קריירת הקולנוע שלה. ב-1995 הופיעה ב-Bye Bye Love וב"קאספר", וכן, בתפקידה המוכר ביותר בדרמת הפשע "היט" משנת 1995. ב-1996 שיחקה ברנמאן בתפקיד הנשי הראשי מול סילבסטר סטאלון במותחן אסונות "Daylight" וכן כיכבה בסרט "Fear" משנת 1996. ב-1997 שיחקה בתפקיד הראשי בסרט הדרמה העצמאי "נבדה". בשנה שלאחריה כיכבה בסרט "חברים, שכנים ודברים אחרים" בבימויו של ניל לאבוט. בעונת 1998–1999 חזרה לטלוויזיה בקומדיה "פרייז'ר", כפיי מוסקוביץ.

ב-1999 הייתה ברנמאן ליוצרת והמפיקה בפועל של סדרת טלוויזיה משלה, המשפט של איימי, שבה שיחקה בתפקיד הראשי. ברנמאן גילמה אם גרושה, העובדת כשופטת בבית המשפט לענייני משפחה בהרטפורד, קונטיקט. רעיון הסדרה היה מבוסס על ניסיון חייה בפועל של אמה, פרדריקה ברנמאן, כשופטת בבית המשפט העליון של מדינת קונטיקט. הסדרה "המשפט של איימי" נמשכה שש עונות ו-138 פרקים, מ-19 בספטמבר 1999 עד 3 במאי 2005, ונהנתה מרייטינג טוב. פרדריקה ברנמאן הייתה מן הבוגרות הראשונות של בית הספר למשפטים של אוניברסיטת הרווארד והתמנתה לשופטת בבית המשפט לנוער בקונטיקט כשאיימי הייתה בת 3. ב-2002 הוענק לברנמאן "פרס לוסי" כהוקרה על מצוינות וחדשנות בעבודתה היוצרת, שהעצימה את הבנת הנשים באמצעות הטלוויזיה.

בשנים 2007 עד 2013 שיחקה בסדרת הדרמה "מרפאה פרטית" ברשת ABC. בשנת 2008 שיחקה בסרט "להוריד את ננסי" בכיכובה של מריה בלו.

בשנת 2009 שיחקה בדרמה של רודריגו גרסיה "אמהות וילדים" בכיכובה של נעמי ווטס. בשנת 2013 שיחקה בדרמה הרומנטית "מילים ותמונות" לצד קלייב אוון.

בשנת 2014 החלה לגלם את לורי גאלווי בסדרת המתח "הנותרים" ברשת HBO אשר זכתה בפרס פיבודי, דמות אשר גילמה במשך 3 עונות של הסדרה.

בשנת 2019 גילמה את דיאנה בלאקווד בעונה השלישית של סדרת הדרמה המשפטית "גוליית" בפריים וידאו.

בשנת 2021 שיחקה בתפקיד ראשי בסדרת הטלוויזיה ספר לי את הסודות שלך.

בשנת 2021 לוהקה לשחק בסדרת הטלוויזיה "זוהרות" אשר מבוסס על הרומן באותו שם מאת הסופרת לורן ביוקס; הסדרה עלתה לשידור ברשת אפל TV פלוס במהלך חודש אפריל 2022. בשנת 2022 החלה לשחק בסדרת הדרמה והמסתורין "הזקן" <small>(אנ')</small> בכיכובו של ג'ף ברידג'ס ברשת FX.

== חיים אישיים ==
ב-1995 היא נישאה לבמאי האמריקאי-יהודי בראד סיברלינג.

==קישורים חיצוניים==

* 

* [http://www.law.harvard.edu/alumni/bulletin/backissues/sum2000/article3.html Frederica/Amy Brenneman article] at Harvard Law School Alumnus

==הערות שוליים==

קטגוריה:שחקניות קולנוע וטלוויזיה אמריקאיות
קטגוריה:פמיניסטיות אמריקאיות
קטגוריה:בוגרות אוניברסיטת הרווארד
קטגוריה:בוגרי אוניברסיטת הרווארד
קטגוריה:אמריקאיות שנולדו ב-1964
קטגוריה:אמריקאים שנולדו ב-1964
קטגוריה:זוכי פרס לוסי